Papersnake/gushiwen huggingface dataset:
寄刘内翰海樵
谢良任（明代）

多君握手重相怜，桑梓情深念昔年。即墨谤书劳访问，燕台游铗感周旋。

诗篇一起中原色，经术原居汉室先。别后青毡多阒寂，何因门下听朱弦。
咏燕上主司郑愚
欧阳澥（唐代）

翩翩双燕画堂开，送古迎今几万回。

长向春秋社前后，为谁归去为谁来。
用赵倅韵二首 其二
释元肇（宋代）

凭高一望兴何穷，晴雨朝昏景不同。莫向吟边苦怀古，败荷疏柳怯西风。
山夜
释文珦（宋代）

山气夜沉沉，泉流石涧阴。
虚廊群动息，寒殿一灯深。
洁白孤蟾影，清澄野客心。
兴来歌古调，风动古松林。
酒德颂
刘伶（魏晋）

有大人先生，以天地为一朝，以万期为须臾，日月为扃牖，八荒为庭衢。行无辙迹，居无室庐，幕天席地，纵意所如。止则操卮执觚，动则挈榼提壶，唯酒是务，焉知其余？

有贵介公子，搢绅处士，闻吾风声，议其所以。乃奋袂攘襟，怒目切齿，陈说礼法，是非锋起。先生于是方捧甖承槽、衔杯漱醪；奋髯踑踞，枕麴藉糟；无思无虑，其乐陶陶。兀然而醉，豁尔而醒；静听不闻雷霆之声，熟视不睹泰山之形，不觉寒暑之切肌，利欲之感情。俯观万物，扰扰焉，如江汉之载浮萍；二豪侍侧焉，如蜾蠃之与螟蛉。
水龙吟二首 其一
高士奇（清代）

六街灯火初收，匆匆又过元宵后。宫梅半吐，池冰未泮，暖内微后。

料峭馀寒，迷离轻霭，着花催柳。看韶华点染，春光岁岁。

争谱出，江山绣。

紫禁承恩非偶。御炉香，时携满袖。茅檐下士，荷衣贱子，只宜𤱶亩。

白玉重阶，黄金高殿，此身奇构。喜尧天舜日，熙熙皞皞，四方安阜。
醉春风　　春思
吴伟业（清代）

门外青骢骑。山外斜阳树。萧郎何事苦思归，去。去。

去。燕子无情，何花多恨，一天憔悴。

私语牵衣泪，醉眼畏人觑。今宵微雨怯春愁，住。住。

住。笑整鸾衾，重添香兽，别离还未。
荷叶
欧阳修（宋代）

池面风来波潋潋，波间露下叶田田。
谁於水上张青盖，罩却红妆唱采莲。
红白各半莲花 其二
岑徵（明代）

露华犹在日初曛，菡萏丛中独出群。赵后身边来赤凤，素馨田畔宴红云。

氤氲入座幽香合，绰约凌波两色分。莫羡霓裳羽衣曲，一枝浓艳总输君。
郊庙歌辞。祭神州乐章。肃和
佚名（唐代）

大矣坤仪，至哉神县。包含日域，牢笼月竁.

露絜三清，风调六变。皇祇介祉，式歆恭荐。
与艾立三
杨承禧（清代）

丈夫盛年弄笔砚，宦学已成难自荐。黄金铸交知未深，明珠投人望谁眄。

即今蛮触斗纷纭，朱方羽檄时相闻。天子独嘉南越义，汉朝重召李将军。

似君奇士几曾有，韬钤百万谈兵口。不战成功在伐谋，运策决胜由反手。

贾谊翻思属国勋，请缨乘传壮终军。立柱穷边标汉界，封山绝顶诵奇文。

岂知闾巷无人识，负担行歌黯颜色。志存沟壑不肯忘，时须富贵终来逼。

请为先生善解嘲，壁间雄剑双缠绦。可怜一试非容易，莫将轻重比鸿毛。
永历六年永州卫屯丁保状歌
宗稷辰（清代）

西南残局支龙虎，天香吹坠安隆所。时在民餐竹实年，征徭难隆屯田户。

剩牍飘零纪僣朝，潇江乌合尚喧嚣。晋王空慕沙陀节，一入滇池焰尽消。
颂古十一首
释有权（宋代）

石上栽花分外奇，枝头春色暗芳菲。
馨香遍界无人嗅，一任狂风取次吹。
和池亭即事
赵希逢（宋代）

邂逅那堪皆我辈，一觞一咏觉情深。
浮荣槐枕半炊梦，清兴竹林千古心。
风涨晴空飞絮急，雨滋冷砌任苔侵。
池亭小立便幽寂，时听清泉戛玉音。
北行纪
周钟瑄（清代）

罗山山水海东雄，绵亘千里踪难穷。朝盘赤日三千丈，浩气直与海相烘。

南抵茑松北半线，宛然块玉横当中。职方禹贡虽未载，厥壤上上将无同。

惜哉大甲与中港，逼窄将次入樊笼。后垄吞霄勿复道，犊车荦确走蛟宫。

天低海阔竟何有，环山叠裹如群峰。坡陀巨麓一再上，划然轩豁开心胸。

竹堑分明在眼底，千顷万顷堆葑茸。从此地老无耕凿，下巢鹿豕上呼风。

北邻南嵌亦尔尔，淡水地尽山穹窿。东有磺山西八里，银涛雪浪争喧轰。

鸡笼小瓮坚如铁，红夷狡狯计非庸。蛮烟瘴雨今昼暗，石寒砌冷鸣霜蛩。

中有乌蛮事驰逐，狂奔浪走真愚蒙。可怜作息亦自解，但知顺则难名功。

我来经过聊纪载，惭非椽笔愧雕虫。他年王会教图此，留此长歌付画工。
庙庭偃松诗
刘禹锡（唐代）

势轧枝偏根已危，高情一见与扶持。忽从憔悴有生意，

却为离披无俗姿。影入岩廊行乐处，韵含天籁宿斋时。

谢公莫道东山去，待取阴成满凤池。
偶题
陈宓（宋代）

向长不愿富，折像患不贫。
奇祸伏所慕，藏身有馀珍。
向来东陵侯，岂似种瓜人。
茫茫宇宙间，不得自由身。
送张光禄元易使边兼还河东展省 其二
黎民表（明代）

三休亭上狎樵渔，爱子持觞问起居。不似东山输别墅，愿从黄石授兵书。
点绛唇
沈允慎（清代）

剪烛西窗，淡妆小倚屏山畔。翠笺玉管。伴我推敲惯。

月酿轻寒，寂寂春宵半。更筹转。香残人倦。梦绕梨花院。
读唐书
陆游（宋代）

力行可使金如土，笃好能徕马若龙。
斗米三钱本常事，风云千载自难逢。
新雁
刘攽（宋代）

水生巴峡春始秀，叶下洞庭秋已高。去雁来鸿多少日，羁人搔首看江涛。
题郭氏继一堂
方岳（宋代）

渔蓑钓艇越中居，底处烟波不属渠。
一曲鉴湖须敕赐，却令鸥鸟费分疏。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其五
释德洪（宋代）

遥知歌座中，随意吐十住。海门妙莲华，应逐谈词吐。
临江仙
赵长卿（宋代）

远岫螺头湿翠，流霞赪尾疏明。断虹斜界雨新晴。烟村灯火晚，江浦画难成。

我向其间泛叶，终朝露渚风汀。老来心事最关情。不堪三弄笛，吹作断肠声。
答安福乡进士周君得之所问八条后赋此
湛若水（明代）

翩翩安成子，问我八条目。吾方欲无言，言中不如默。

默识不识前，万里一处足。
念奴娇（同上）
仲并（宋代）

练江风静，卧冰奁百尺，朱阑飞入。江远浮天天在水，水满半天云湿。白鸟明边，青山断处，眼冷江头立。月明潮上，苇间渔唱声急。

几度吹老萍花，野香无数，欲寄应难及。天借诗人供醉眼，尊俎一时收拾。竹里行厨，花间步障，风雨生呼吸。酒阑歌罢，钓船先具蓑笠。
值雨
郭印（宋代）

惨惨云头暗，绳绳雨脚垂。
定应来洒道，不是故催诗。
热解非无益，凉生正所宜。
多情如屏翳，相戏即相知。
送赵南英
达航（清代）

大蓝山上雪初晴，小幕溪头月正明。恰是溪山两佳处，梅花一路送君行。
江东
徐夔（清代）

青盖曾传入洛阳，石文天册更荒唐。金椎有日沉江底，木柿何年下建康。

已见楼船来蜀国，岂容帝座设南方。江东世业飘零尽，愁杀平原著《辨亡》。
秋怀十五首·其一
孟郊（唐代）

孤骨夜难卧，吟虫相唧唧。
老泣无涕洟，秋露为滴沥。
去壮暂如剪，来衰纷似织。
触绪无新心，丛悲有馀忆。
讵忍逐南帆，江山践往昔。
虎丘
释永颐（宋代）

山色吴门少，行人爱此游。
天高云阁晚，石裂剑池秋。
虎去空陵变，僧栖古塔幽。
上方曾眺远，落日驻扁舟。
寄题山阴徐氏林亭三首 其二 山阴茅宇
谢翱（宋代）

山阴久凄凉，复尔见茅宇。客来爱其人，问此于谁语。

自云迩先爱，玩构亦庐处。朝光凌爽气，初岩亘修渚。

平居狷介心，祇以自为苦。日夕驱其奴，名之同所恶。

驱汝汝不辞，我怀良可悲。
送四镇薛侍御东归
岑参（唐代）

相送泪沾衣，天涯独未归。
将军初得罪，门客复何依？
梦去湖山阔，书停陇雁稀。
园林幸接近，一为到柴扉。
将归钟陵留赠南海李尚书
陈陶（唐代）

楚国有田舍，炎州长梦归。怀恩似秋燕，屡绕玉堂飞。

越酒岂不甘，海鱼宁无肥。山裘醉歌舞，事与初心违。

晔晔文昌公，英灵世间稀。长江浩无际，龙蜃皆归依。

贱子感一言，草茅发光辉。从来鸡凫质，得假凤凰威。

常欲讨玄珠，青云报巍巍。龙门竟多故，双泪别旍旂。
琢玉
丁居晦（唐代）

卞玉何时献，初疑尚在荆。琢来闻制器，价衒胜连城。

虹气冲天白，云浮入信贞。珮为廉节德，杯作侈奢名。

露璞方期辨，雕文幸既成。他山岂无石，宁及此时呈。
祝握卿陈先生五十四
吴景中（清代）

衍数添筹又四春，彤弧高挂醉良辰。德星瑞应传贤裔，寿考休徵见老人。

四序孟秋逢月庆，三元中气蕴天真。从兹万景澄清日，争看华堂舞綵频。
秋日梁少傅邀游徐道士馆得羊字
欧大任（明代）

烦嚣忻暂息，落日过山房。坐久积庭叶，磬清闻洞章。

青城时度鹤，白石忽成羊。笑问乘云去，何时到帝乡。
腊月二日携家城东观梅夜归
张栻（宋代）

仰看鸿雁思吾弟，连日清游只欠渠。
不知千里江南路，亦有梅花似此无。
谢云岫重五送酒糉
陈著（宋代）

金黍琼浆忽到前，方知相近吊湘天。
客中寂寞堪骚屈，暖熟风光出老禅。
见雁
项安世（宋代）

万古胡沙雁，衡阳到即回。
如何九日至，故作永州来。
节里他乡客，江边独夜桅。
吾亲应念我，烦汝到浯台。
水龙吟·先来花较开迟
张榘（宋代）

先来花较开迟，怎禁风雪摧残过。红英紫萼，从他点缀，翻成沾污。一点清香，几多秾艳，紧藏不露。伴杨花散漫，逡巡堆积，纤粟处、妆成大。

多谢东君造化。把群阴、一朝除破。千机锦绣，露浓香软，中间坐我。嚼徵含商，振金敲玉，埙篪相和。问西湖，别有一番桃李，肯同游么。
侄延学作亭湖上甚壮欲予诗以落之率成二首 其二
王鏊（明代）

风风雨雨过端阳，画扇朱丝邈建章。佳节久拚连日醉，故山空负一春忙。

胸中漫贮匡时略，肘后新传却老方。闻道湖州围未解，坐令胥口作瞿塘。
祝英台近 岁晚掩关，闻塘西有戍垒
陈洵（清代）

结鸥邻，寻酒伴，尘事记来少。门系渔船，刚道草堂好。

野桥几树官梅，角声归马，暗惊断、绿情红调。

旧行到。梦廊无主风花，亲人在鱼鸟。灯火邻家，年语待莺报。

那回拚忍清寒，清寒休诉，漫吹入、边愁如草。
哀国子黄助教
梅尧臣（宋代）

儒者务欲博，诵说穷各秋。
衣裙未及解，含珠以见求。
闽称黄夫子，常恐学不流。
有徒如浮萍，匝匝围刳舟。
聚书将万卷，载行无马牛。
去年来京师，满箧分寄投。
半在吴楚间，半入赵卫陬。
昨日大官荐，青袍变绨裘。
今朝为异物，寸禄与命雠。
独闻邯郸公，哀之使敛收。
曷其禀赋薄，安得被王侯。
旅殡欲焉托，定将葬何州。
生为四方游，死当不择丘。
岂必归故乡，万里过山头。
益公新作三层百尺新楼，署日围山观，贺以唐
杨万里（宋代）

万峰飞入子城头，千里长江儿上流。
外面周遭苍玉笋，虚空幻出水晶楼。
帘开雪月非三界，人立云霄更九州。
一骑红尘北来底，平章军国恼公不。
送胥平叔寺丞赴洛
梅尧臣（宋代）

单车细马出虎牢，春云黕黕百舌嚎。
谷雨已近花欲尽，秉烛夜饮朝坐曹。
因君重思昔日欢，醉笔狂扫嵩丘高。
于今零落二十载，纵在各各叹二毛。
试采上阳何首乌，刮切仍致苦竹刀。
俗情相望亦异此，竞欲折笋笼含桃。
醉卧读高苏门诗
杨巍（明代）

閒居长是醉，高枕任吾欹。懒慢心方得，蹉跎老岂知。

北窗风到处，深树鸟鸣时。世事一无好，犹耽陶谢诗。
正月十二日至邵州十三日夜暴雨滂沱
陈与义（宋代）

邵州正月风气殊，鹑尾之南更山坞。
昨日已见三月花，今夜还闻五更雨。
笺与天公一破颜，走避北狄趋南蛮。
梦到龙门听涧水，觉来檐溜正潺潺。
谢张夫人寄芽茶
彭氏（清代）

半炉松火汲清泉，净洗砂铛手自煎。度得银瓶香欲透，一瓯先供绣幢前。
柳絮 其二
释居简（宋代）

勇作轻狂又懒飞，又如欲去却沉思。霅云不度清苕曲，独受融风款曲吹。
【中吕】山坡羊　书怀示友人
汤舜民（元代）

田园荒废，箕裘陵替，桃源有路难寻觅。典鹑衣，举螺杯，毛陶醉了囫囵
睡，啼鸟一声惊觉起。悲，也未知；喜，也未知。　二
驱驰何甚，乖离忒恁，风波犹自连头浸。自沉吟，莫追寻，田文近日多门禁，
炎凉本来一寸心。亲，也自恁；疏，也自恁。　三
长江东注，夕阳西没，流光容易抛人去。莫嗟吁，任揶揄，老天还有安排处，
踽踽客窗无伴侣。酒，花外沽；琴，灯下抚。　四
羁怀萦挂，人情浇诈，相逢休说伤时话。路波查，事交杂，秋光何处堪消
暇，昨夜梦魂归到家。田，不种瓜；园，不灌花。　中秋对月无酒
冰轮高驾，银河斜挂，广寒宫阙堪图画。对光华，恣欢洽，故人一夜团话，
多情素娥吟知咱。诗，也懵撒；酒，也懵撒。
清明日舟中书事二首
张耒（宋代）

清明不到旅人家，乞火邻船自试茶。
弄柳好风低作舞，夹船春浪细浮花。
咏史（九年十一月作）
白居易（唐代）

秦磨利刀斩李斯，齐烧沸鼎烹郦其。可怜黄绮入商洛，

闲卧白云歌紫芝。彼为菹醢机上尽，此为鸾皇天外飞。

去者逍遥来者死，乃知祸福非天为。
金刚随机无尽颂·叹仰流通
释印肃（宋代）

江上数峰青，露出卷心经。
明明没个字，向道祗如今。
默坐
齐己（唐代）

灯引飞蛾拂焰迷，露淋栖鹤压枝低。

冥心坐满蒲团稳，梦到天台过剡溪。
别融州
陈藻（宋代）

两年为客忆乡关，樽酒何时别此间。
今日移舟出城市，多情却恋眼中山。
赠计部郎赴南都四首·其四
穆文熙（明代）

浊酒清灯黯不禁，云山千里别同心。
明朝二月东城外，黄鸟关关自故林。
赠马时宜下第还乡
徐贯（明代）

三叠阳关对酒歌，相看无奈别离何。题桥共拟追司马，献玉谁离泣卞和。

野水烟波归路远，故园花竹乐情多。京华更有青云约，回首东风听佩珂。
留题三峰壁间
释德洪（宋代）

三峰棱层如削玉，一派悬泉泻寒绿。平生山水性贪婪，聊与白云相伴宿。

松风竹露有馀清，夜伴孤月依檐楹。神凝气爽睡无梦，不闻楼上霜钟鸣。

庵头禅翁头雪白，麻衣草履提筇策。谓予久与世缘疏，青眼逢迎喜诗客。

三峰高兮溪水深，造物留之无古今。新生松竹不须剪，四时风露常萧森。

粥罢收盂知我去，殷勤乞与题诗句。山头尘土任茫茫，白云自在来时路。
更漏子 其一 效温飞卿
樊增祥（清代）

涩莺吭，黏蝶翅。雨滴梧桐雕砌。挑菜女，踏青人。闭门愁一春。

金丝柳。柔荑手。玉色凤州新酒。凭一酌，散千忧。当垆眉萼秋。
绿墀怨
李元纮（唐代）

征马噪金珂，嫖姚向北河。绿苔行迹少，红粉泪痕多。

宝屋粘花絮，银筝覆网罗。别君如昨日，青海雁频过。
次酬胡编校赋竹屋
刘黻（宋代）

紫气曾临屋有光，老僧相对说修藏。
貌癯渐觉衣冠古，交淡谁知道谊常。
文类锦机君独艳，才如袜线我无长。
近来司得安心法，菜饭蒲团一炷香。
次韵君俞四首 其一
李之仪（宋代）

文章老去岂能神，犹有残膏占旧名。赋就贾生空自感，诗成侯喜近闻声。

拾尘已信非尝饭，撒豆终知不是兵。多谢嘉篇慰岑寂，便思约伴问归程。
题慎郡王黄山三十六峰图 其十六 青鸾
弘历（清代）

轩轩振羽翰，凝望何时翥。疑驾帝车来，到此不飞去。
闺友戏呼余为女书痴偶成一绝聊以见志
钱蕙纕（清代）

几回惆怅叹蛾眉，寂处深闺未有师。但使一朝通妙义，不妨人唤女书痴。
山中吟
释文珦（宋代）

偶为山中游，遂作山中住。
猿鹤尽相忘，不记山前路。
架有古仙书，立言谈信去。
往往赜其玄，颇有会心处。
乃知筌蹄作，意本在鱼兔。
观象既得之，自可略章句。
童竖难与言，趺坐入禅度。
万事静中忘，不省白日莫。
野云忽飞来，宿我檐间树。
知我无所著，飘然又飞去。
南游湘汉寄友人
李频（唐代）

南去远三京，三湘五月行。巴江雪水下，楚泽火云生。

向野聊中饮，乘凉探暮程。离怀不可说，已近峡猿声。
武当篇
鲁之裕（清代）

洪濛惨竭青黄力，削凿嵚岩簇鳌极。芙渠攒矗厚坤心，王子磨针开道域。

明皇奉教靡黄金，范像镕宫冠绝岑。斗垣峻级仞十万，磴道钩绳凌井参。

足底云缨亘辟阖，岳渎畿圻纷𦆻飒。太和元气郁氤氲，拱揖飞仙承问答。

振衣一啸雷崩轰，冉冉梯霞达玉京。八宫二观遍游历，三十六庵群送迎。

胜朝金碧贱于土，陬澨琳宫不胜数。武当美丽甲寰中，如林丰碣丛荒宇。

从来不朽唯曰三，德功今属琪园龛。块间名业露晞日，布金匹士隆高谈。

巘原陟降别有以，不向曹溪掬香水。质成虞芮尊片言，乃亩乃宣乃疆理。

瞪目沧桑指一弹，铦锋待截情渊澜。松下鼋蛇轻绿骨，真人那在层霄巅。
送僧贞实归杭州天竺
姚合（唐代）

石桥寺里最清凉，闻说茆庵寄上方。林外猿声连院磬，

月中潮色到禅床。他生念我身何在，此世唯师性亦忘。

九陌相逢千里别，青山重叠树苍苍。
句 其一
赵善诏（宋代）

仁寿州如斗，分符愧罔功。
方司马惠九头柑柬谢限三字
熊学鹏（清代）

海壖残腊试霜柑，才挹清香兴已酣。采自千头金颗重，携来九已玉浆甘。

种传瓯粤原无匹，宴饮华林旧赐三。不是乘槎远行役，殊方佳味那能谙。
颂古三十一首
释玿（宋代）

曹山不如，花根本艳。
不如曹山，虎体元班。
江南地暖，塞北春寒。
一把柳丝收不得，和烟搭在玉阑干。
赠约老
赵师秀（宋代）

一径入深竹，数楹临古沟。
更无人共住，极喜客来游。
白发长垂领，新茶绿满瓯。
自言门外寺，皆是老僧修。
邻人自金仙观移竹
李远（唐代）

移居新竹已堪看，劚破莓苔得几竿。圆节不教伤粉箨，

低枝犹拟拂霜坛。墙头枝动如烟绿，枕上风来送夜寒。

第一莫教渔父见，且从萧飒满朱栏。
挽赵秋晓
张登辰（宋代）

羁贯分灯读，论交若弟兄。
羡君先得隽，嗟我老无成。
几载同忧患，终年隔死生。
梦中犹历历，笑语若生平。
拟寒山寺 其五十六
释怀深（宋代）

口如无底谷，餔啖何时足。力未能长蔬，心且戒四肉。

腥膻念有间，慈悲种渐熟。人生弹指间，少恣在明腹。
夜宴安乐公主宅
沈佺期（唐代）

濯龙门外主家亲，鸣凤楼中天上人。

自有金杯迎甲夜，还将绮席代阳春。
龙虎台肃驾
刘鹗（清代）

俯仰城空是，凄凉事已非。虚传天仗至，不见祖龙归。

地迥风霜惨，云深日月微。高堂一惆怅，弱泪不胜挥。
绝句四首 其一
萧立之（宋代）

月落云窗黑如漆，一纸家书灯下笔。不知昨夜秋浅深，五更枕前啼蟋蟀。
赠唐虎
吕本中（宋代）

白酒因循久绝倾，小诗聊复赠君行。故人若问庵中事，但道春来太瘦生。
江上蚊子
常楚老（唐代）

飘摇挟翅亚红腹，江边夜起如雷哭。请问贪婪一点心。

臭腐填腹几多足。越女如花住江曲，嫦娥夜夜凝双睩.

怕君撩乱锦窗中，十轴轻绡围夜玉。
州城西园入斋祠社
陈叔达（唐代）

升坛预洁祀，诘早肃分司。达气风霜积，登光日色迟。

农教先八风，阳和秩四时。祈年服垂冕，告币动褰帷。

瘗地尊馀奠，人天庶有资。椒兰卒清酌，簠簋彻香萁。

折俎分归胙，充庭降受釐。方凭知礼节，况奉化雍熙。
呈周子充
徐似道（宋代）

翰林帐下饮羊羔，客子骑驴渡灞桥。
莫以灵鳌笑浮蚁，戴山负粟名逍遥。
己亥题茅山玉晨观
李曾伯（宋代）

烟云作嶂松作关，夜深迫人星斗寒。
分明已在天上坐，不可更作人间看。
须臾睡去复睡觉，仿佛前身在岩壑。
洞门锁钥呼未应，时有天香暗飘落。
庚戌秋夜梦与甘泉先生讲有道者心无老少之异一句反覆不辍既觉是梦复梦诗云
张天赋（明代）

有道心皆老少然，秋霄清梦见先生。画前本有无言易，不向梅花讲后天。
瑞鹤仙·翠旗迎风辇
熊禾（元代）

翠旗迎风辇。正金母、西游瑶台宝殿。蓬莱都历遍。□飘然来到，宝歌庭院。朱颜绿鬓。须尽道、人间罕见。更恰恰占得，美景良辰，小春天暖。开宴。画堂深处，银烛高烧，珠帘任卷。香浮宝篆。翻舞袖，掩歌扇。看兰孙桂子，成团成簇，共捧金荷齐劝。□从今、鹤算龟龄，天长地远。
和子平吊猿
文同（宋代）

去年汶山花平僧，求得匡猿远相寄。
来时野性已驯熟，趫捷轻相殊可憙。
呼来遣去会人语，一成已绝归山意。
置之眼前看不足，解去絛索令自恣。
月明木杪倚风啸，天暖花阴向阳睡。
儿童围绕宾客惜，倒挂横跳衒嬉戏。
豢夫每日费提举，未始时节亏饮饲。
前时忽来报之病，抱立阶前自临视。
与之柿栗不肯顾，局脚埋头交两臂。
毛焦色暗肉挛缩，斗觉精神变憔悴。
寻常忽然遇小疾，不过蜘蛛噉三四。
咽喉才下即无恙，何此不效况频饵。
今朝霜风冷入骨，早遣之问去已毙。
人情不免为伤怛，退自悔恨中且愧。
重峦复岫本其乐，大薄长林违尔志。
苦将缰锁强维絷，不究天年良有自。
遣人包裹瘗深僻，不使筋骸属蝼蚁。
西邻子平最如事，闻之搏髀叹无已。
再三惨怛来访问，归作长篇踰百字。
其词读之甚凄怆，亦谓一郁叹其死。
复推物理重相慰，聚有散无皆偶尔。
把之庭下读复读，仰望高株一歔欷。
吴元中 其二
李纲（宋代）

底事年来不作诗，应缘思苦少人知。凌云健笔含毫日，照眼花枝得句时。

陶冶性情端赖此，咏嘲风月漫多为。驿筒若许陪酬唱，朱字青笺复寄谁。
竹枝歌十首
汪元量（宋代）

黄陵庙前枫叶丹，黄陵渡头烟水寒。
美人万里不相见，月子弯弯只自看。
秋日有寄
罗隐（唐代）

丹青未合便回头，见尽人间事始休。只有百神朝宝镜，

永无纤浪犯虚舟。曾临铁瓮虽分职，近得金陵亦偶游。

东去西来人不会，上卿踪迹本玄洲。
秦村午炊
孙惟信（宋代）

饭熟羹香客寐残，秦村山水树阴寒。
古今一样邯郸枕，觉后方才做梦看。
重阳
汪渊（清代）

帘卷西风鬓欲霜，消魂时节正重阳。愁如绿水吹仍绉，人比黄重瘦亦香。

五夜悲秋蛩语急，一镫摇梦雨声凉。年年携酒登高会，谁寄茱萸作佩囊。
挽赠开府仪同三司朱公二首 其一
慕容彦逢（宋代）

戚畹联荣久，三朝慕遇隆。身虽居宠贵，志益守谦冲。

闻誉扬中外，哀荣备始终。新阡标氏族，官是汉仪同。
江城子·平沙浅草接天长
李好古（宋代）

平沙浅草接天长。路茫茫，几兴亡。昨夜波声，洗岸骨如霜。千古英雄成底事，徒感慨，谩悲凉。
少年有意伏中行。馘名王，扫沙场。击楫中流，曾记泪沾裳。欲上治安双阙远，空怅望，过维扬。
偈颂十五首
释宝印（宋代）

来也宫殿随身，去也笙歌满路。
侍者白头如新，赵州倾盖如故。
艳歌行
欧大任（明代）

日出东南隅，陌上光景杲。妾心畏蚕饥，闺中起常早。

言采陌上畏，少年逢路旁。驷马立踟蹰，遣吏下请将。

妾跪长太息，妾家有夫侍中郎。侍中五日一洗沐，门前车马烂生光。

君自有妇妾有夫，钱刀何用徒区区。君可速归去，勿复问罗敷。

采畏采畏朝露多，闺中蚕饥愁奈何。
长安书事寄所知
李频（唐代）

帝里本无名，端居有道情。睡魂春梦断，书兴晚窗明。

老拟归何处，闲应过此生。江湖终一日，拜别便东行。
立秋雨院中有作
杜甫（唐代）

山云行绝塞，大火复西流。飞雨动华屋，萧萧梁栋秋。

穷途愧知己，暮齿借前筹。已费清晨谒，那成长者谋。

解衣开北户，高枕对南楼。树湿风凉进，江喧水气浮。

礼宽心有适，节爽病微瘳。主将归调鼎，吾还访旧丘。
寄綦毋三
李颀（唐代）

新加大邑绶仍黄，近与单车去洛阳。顾眄一过丞相府，

风流三接令公香。南川粳稻花侵县，西岭云霞色满堂。

共道进贤蒙上赏，看君几岁作台郎。
以正赐库蒲萄醅送何斯举复次其韵 其二
韩驹（宋代）

老臣政术不堪论，尚得君王赐酒樽。异日黄州成故事，蒲萄醅熟记初元。
避暑次叶教授韵
杨公远（宋代）

炎天无处涤烦心，拂拭苍坐顺茂林。
贪捻吟髭搜好句，不知日转已移阴。
世不讲曹李诗尚矣内弟会余河上能章章道也惊有此赠
李梦阳（明代）

曹植白马篇，李白飞龙引。流光耀千古，不与日星陨。

世人捧心戚，番为西子哂。左生三十岁，雅志测沉冥。

鲸饮倾百川，自称吾酒星。今朝理酒船，来过子云亭。

高谈叫太白，八斗挥雷霆。霜云连山海气恶，柳枝簌簌冰花落。

此时万里无人烟，谁信清吟动池阁。动池阁，生暮愁，雪泽古龙寒啾啾。

他时尔献三都赋，我钓长江万里流。
雨雪曲
江总（南北朝）

雨雪隔榆溪，从军度陇西。
绕阵看狐迹，依山见马蹄。
天寒旗彩坏，地暗鼓声低。
漫漫愁云起，苍苍别路迷。
赠澹庵杨公展墓诗
杨士奇（明代）

东风吹大河，河水日夜流。严装逝将归，祖送河上头。

故乡六千里，迢遥望荆州。违别岁年远，耿耿桑梓忧。

恭承当宁命，去去无淹留。焉知同袍者，临分意绸缪。
家园即事
邹迪光（明代）

买得菟裘已十年，朅来归隐共周旋。为山直割云头石，凿沼频偷地底泉。

清梵自天投宝篆，疏钟挟雨答朱弦。生平不少蛾眉妒，剩有烟霞与作缘。
拒霜花
袁燮（宋代）

谁将名字强称扬，弱质区区敢傲霜。
霜陨叶枯红粉落，元来枨也未为刚。
病中睡起折杏花数枝二首
王安石（宋代）

独卧南窗榻，翛然五六旬。
已闻邻杏好，故挽一枝春。
袷飨太庙
佚名（隋代）

清庙有严，观德惟祖。
裕典时修，亲尊闰序。
以裸以献，礼交乐举。
灵其醉止，笃我纯祐。
昙珠昙规二禅者归湖外乞诗二首 其二
李彭（宋代）

独秀峰前见，林间忆语离。游观如昨梦，换谢若晨炊。

柳絮飞千尺，残阳隐半规。打包湖外去，探道就钳搥。
宿东鲁父居二首 其一
张耒（宋代）

夕阳低欲尽，春浅色萧萧。暝色催归牧，炊烟向晚樵。

疏星临水际，远火隔村桥。黯黯柴门夜，栖鸦对寂寥。
造黄巢谶
皮日休（唐代）

欲知圣人姓，田八二十一。欲知圣人名，果头三屈律。
张见甫自新蔡来访得情字书字二首 其一
欧大任（明代）

竹林残暑摄衣迎，揖客西来坐尽倾。异代河山扶片语，中原渔猎傍时名。

马嘶讲肆非官舍，鸾啸高天岂世情。囊有酒钱君莫问，金鞍还许过孤城。
题罗江翠望亭兼简西游君子
宋祁（宋代）

暂解征鞍息使邮，孤亭望断更夷犹。
山从剑北呈天险，树遍巴西送客愁。
拂衽风和循幌入，濯缨江好近人流。
凭君且作刚肠忆，怀远思归易白头。
出游归卧得杂诗
陆游（宋代）

江天缺月西南落，村路寒鸡一再鸣。
自笑此身羁旅惯，野桥孤店每关情。
送强甫赴漳粹二首
刘克庄（宋代）

囝罢各华颠，临分倍黯然。
吾惛如隔雾，汝孝可通天。
郡古多文献，厅寒少事权。
东冈今召父，犹在乃翁前。
春晴出游
陆游（宋代）

一春彊半病，颇废山泽游。今晨忽良已，风日亦清柔。

朝餐具冷饼，瘦骨辞重裘。稚荷出沟港，芳杜满汀洲。

勿言酒苦薄，一笑失百忧。且当咏寻壑，讵必赋登楼。
呼酒告竭不果饮徒饮浆因次渊明述酒韵
李彭（宋代）

贫贱俯中岁，没齿甘无闻。藿食屡清饿，势与膏粱分。

斯滥非我事，浊醪饯归云。橐饘从告竭，不废抱皇坟。

啸歌夜漫漫，曜灵未能晨。岂非杜康绝，督邮那复驯。

壶浆当觥饮，举白浇余唇。飞霜凝暑路，调齐何殷勤。

不堪饷亲串，一笑贻文君。悠悠缺陷界，本无莸与薰。

亡于天地间，而生经纬文。东丘终反鲁，仲淹世居汾。

怀宝何必售，千载犹心亲。伊优与肮脏，荣衰本同伦。
偈颂七十八首
释正觉（宋代）

寒岩异草，坐著成功。
明月白云，步时分影。
幽洞不拘关锁意，纵横那涉两头人。
西溪看芦花
许乃钊（清代）

揽景出西郭，溪山相枕藉。落叶满山隈，窈窕秋妆卸。

溪水清且幽，篷窗时激射。濛濛水天净，晴雪乱飞下。

一白眩银海，倒影澄潭泻。岚气暮凝紫，人烟冱桑柘。

芒鞋草露单，新水出林罅。送客过溪桥，补被卧村舍。

回首尘世居，安得如此暇。月魄有盈亏，人事更代谢。

芦花易白头，荣瘁亦云乍。及此双鬓青，岁月天肯借。

尽日惬胜游，不足继以夜。
大慈寺史丞相墓
刘仁本（明代）

山行十里乱峰回，相国坟茔紫翠堆。
石马秋风两翁仲，杜鹃春雨几亭台。
慈云塔下苍苔满，旌德观前红杏开。
为忆当年莼菜美，短篷蘋末过湖来。
行迈杂篇六首
黄庭坚（宋代）

杏村桃坞春三月，少有人家不出游。
一顾虽无倾国色，千金肯为使君留。
答王越州蓬莱阁
张伯玉（宋代）

书报蓬莱高阁成，越山增翠越波明。
云收海上天地静，人在月波金翠横。
游女弄芳珠作佩，仙人度曲玉为笙。
会须长揖浮丘伯，醉听银河秋浪声。
子集弟寄江蟹
张九成（宋代）

吾乡十月间，海错贱如土。
尤思盐白蟹，满壳红初吐。
荐酒欻空尊，侑饭馋如虎。
别来九年矣，食物那可睹。
蛮烟瘴雨中，滋味更荼苦。
池鱼腥彻骨，江鱼骨无数。
每食辄呕哕，无辞知罪罟。
新年庚运通，此物登盘俎。
先以供祖先，次以宴宾侣。
其余及妻子，咀嚼话江浦。
骨滓不敢掷，念带烟江雨。
手足义可量，封寄无辞屡。
昆岳有佳人四章寿黄循斋
阳枋（宋代）

昆岳有佳人，婀妇苍松姿。
金石结根柯，绿叶琼瑶枝。
抱阳炉峰春，毓英巴水滋。
丝苓濯繁霜，清樾摇坤陲。
亭亭拔烟萝，渠夏谁当支。
工师胡弗来，岁寒心自知。
春云怨 依冯云月自度腔
姚燮（清代）

雏鬟报说。道昨宵寒紧，梨花吹雪。晓起捲帘妆罢，带绾绿栀香百结。

袅去晴丝，飞来纤蛱，暗里幽情共抽拽。低幕深灯，酸云甜水，猛省梦时节。

而今好梦堪辽绝。况重重院户，红鱼牢啮。畅好东风未须劣。

露角烟心，豆蔻将胎，牡丹方茁。个样韶华，可弦宜管，竟付烟林病鴂。
相和歌辞·玉树后庭花
张祜（唐代）

轻车何草草，独唱后庭花。
玉座谁为主，徒悲张丽华。
自君之出矣 其二
童轩（明代）

自君之出矣，慵整玉搔头。思君如只雁，孤影下南楼。
行经褒城寄兴元姚从事
顾非熊（唐代）

往岁客龟城，同时听鹿鸣。君兼莲幕贵，我得桂枝荣。

栈阁危初尽，褒川路忽平。心期一壶酒，静话别离情。
次徐谢韵还江公诗卷
朱松（宋代）

大条祠官闲日月，绝知圣处着功深。
荣枯举世争卢白，枉直何人较尺寻。
身比香山差得计，诗看正始有遗音。
应容下客游东阁，要话朱游夙昔心。
挽卢通议 其一
刘攽（宋代）

射策兰成岁，归全韦相年。聪明百龄事，冠带五朝贤。

赐几元知止，临雍尚缺然。秋风正摇落，哀挽向新阡。
少年游
陈允平（宋代）

兰屏香暖，松醪味滑，湖蟹荐香橙。雁字秋高，凤台人远，明月自吹笙。

轻寒翦翦生襟袖，银漏渐催更。暗忆年时，桂风庭院，笑并玉肩行。
送元诜还江东
韩翃（唐代）

过江秋色在，诗兴与归心。客路随枫岸，人家扫橘林。

潮声当昼起，山翠近南深。几日华阳洞，寒花引独寻。
得欧阳永叔回书云见来客问予动静备详
梅尧臣（宋代）

昨日使人回，闻君与之坐。
君问我何为，但云思寡过。
寡过真未能，便得北窗卧。
此趣今已深，世间谁与和。
残春
陆游（宋代）

过了清明日愈迟，年华不复在辛夷。
谁知绿叶阴成处，正是青天露坐时。
茂草满庭喧鼓吹，嫩汤出鼎试枪旗。
衰翁敢作明年计？剩与东君惜语离。
留诗
李公佐仆（唐代）

我有衣中珠，不嫌衣上尘。我有长生理，不厌有生身。

江南神仙窟，吾当混其真。不嫌市井喧，来救世间人。

苏子迹已往，颛蒙事可亲。莫言东海变，天地有长春。
偈颂二十一首 其十
释普宁（宋代）

七佛引其前，维摩接其后。一盲引众盲，至今不唧𠺕。
乙未渡淮点军登寿春南楼
李曾伯（宋代）

曾向春秋识此州，西风吹袂过淮头。
人还故老衣冠喜，我为中原草木愁。
屹若长城今重镇，弃如敝屣昔轻谋。
功名不是吾曹事，且对空山徙倚楼。
次韵和酬张兟秀才见寄
祖无择（宋代）

倾盖相知分不同，远冯邮置枉缄封。
题评祗益烦更品，刻画何曾补陋容。
彩服侍行君得意，朱轓假守我劳悰。
论文未遂西斋约，早晚重亲太华锋。
送海陵孙县丞三首
项安世（宋代）

新安老子放穷山，屋婺仙人古柏间。
今日吾侪随利禄，高风千里断跻攀。
天寒日短双轮去，海阔波深万艇还。
上彻浮图须自力，有为何地不曾颜。
句 其九
朱熹（宋代）

君子仁慈犹克己，神仙安肯取人头。
南楼画阁观方公悦二小诗戏次韵
黄庭坚（宋代）

十年华屋网蛛尘，大旆重来一日新。
五凤楼前修造手，个中余刃亦精神。
咏史诗。鸿沟
胡曾（唐代）

虎倦龙疲白刃秋，两分天下指鸿沟。

项王不觉英雄挫，欲向彭门醉玉楼。
赠高相士二首
方回（元代）

贩商公事名才吏，钞掠平人号战多。
相貌奇厖心惨刻，天生此辈欲如何。
舅李义卿挽词
张纲（宋代）

由来甥舅两相依，存没谁知半路亏。在侧每蒙誇叔宝，不才那路似牢之。

临风酌酒酬春处，对月凭轩语夜时。回首凄凉已陈迹，壮心无哭奈愁思。
送殷进士病免归
李梦阳（明代）

鲁川西流石齿齿，川上茅堂千树林。春行不费风雩咏，日暮聊为梁父吟。

南瞻岱岳云峰峻，东访沧溟烟雾深。司马岂缘封禅病，任公终有羡鳌心。
中秋月榭饮会
刘敞（宋代）

清秋望不极，凉月夜还新。河汉初无际，山川共绝尘。

举杯光可挹，起舞影相亲。此兴何曾浅，风流忆古人。
过歇岭
徐瑞（宋代）

四山竹树与云齐，浙水东流江水西。独策短筇过歇岭，乱峰叠叠翠禽啼。
奉使契丹二十八首其二十八筠州圣祖殿诗
苏辙（宋代）

高安在南，分自豫章。
重山复江，鱼鸟之乡。
俗野不文，吏亦怠荒。
礼失不知，习为旧常。
狼
丁谓（宋代）

出必彰明盛，来当表庆隆。
野心知楚子，疐尾见周公。
仲德牵衣惠，乌孙饲乳功。
金行钟粹白，冬献莫雷同。
不碍云山
胡仲弓（宋代）

赢得工夫看好山，吟魂飞不到人间，
白云本是无心物，才得身高便可攀。
题邹氏盆景四绝 其一 盆松
王应斗（明代）

尺寸能含百丈姿，巉岩犹喜托根奇。堪知细叶迎风夜，不减孤涛绝顶时。
观姚少师录童中州后和陶诗书后
刘履芬（清代）

道衍未入燕，能诗乃名诗。偶写友朋作，命意殊冲夷。

中州旧相识，寄远界乌丝。一卷《后和陶》，书以徇心知。

繇靖不再睹，自洗软媚姿。足知才力强，所施无弗宜。

和尚故不错，责之何苛为。吁嗟太孙帝，柔弱祚渐衰。

文皇一振厉，遂廓二百基。此见和尚功，长育亦不赀。

世俗恢奇策，传闻多可嗤。要之游佛门，固是英雄师。

往昔见摹本，手迹今兹披。他年请刊石，用补集所遗。
送潘景升北游八首
梅守箕（明代）

郁郁寒云，兴于崦磁。
白露既下，严霜戒之。
水归其壑，荣变而衰。时之方殷，如何弗悲。
时人为黄筌语
佚名（唐代）

黄筌画鹤，薛稷减价。
将之北河留别
翁照（清代）

织就文禽作对飞，一篝灯火久相依。耦耕当日言犹在，佐读终年计转非。

但使我能抛犊裤，肯教君更泣牛衣。料应不学苏家妇，金尽归来也下机。
菩萨蛮
王安中（宋代）

绿笺长写新成曲。曲成新写长笺绿。豪句逞才高。高才逞句豪。

美容歌皓齿。齿皓歌容美。香篆小花团。团花小篆香。
杂兴 其二
程垣（宋代）

青青琅玕竹，节直中心虚。风月与相忘，雪霜不能欺。

斸之献良工，堪葺黄金舆。悲哉渭水滨，空抱岁寒姿。
又和六首
刘克庄（宋代）

薰蔷薇水启函封，妙语端能破闷悰。
自请把麾行雅志，渠能腰扇障羞容。
居然雄狡伏麟凤，何止杰魁如虎龙。
致了丰年归未晚，西来诏墨似鸦浓。
雨夜感旧
陆游（宋代）

雨来猛打窗，灯暗犹照壁。
老人耿不寐，抚事悲夙昔。
风生桔柏耿，马病金牛驿。
袅枝猿下饮，登树熊自掷。
危巢窥鹘栖，深雪见虎迹。
至今清夜梦，犹想嶓山碧。
废弃谢功名，老疾辍行役。
赋诗虽不工，聊用慰今夕。
过前安宜张明府郊居
刘长卿（唐代）

寂寥东郭外，白首一先生。解印孤琴在，移家五柳成。

夕阳临水钓，春雨向田耕。终日空林下，何人识此情。
太守赵山父命刘秀才写予老丑索赞
杨万里（宋代）

香山有个狂客，恣游三十六峰。
不是河南贤尹，谁赠明月清风。
送张非闻还里
张尔岐（清代）

生世苦违异，退守诗书残。寥寥古人中，默求心所安。

出语遭疑讪，孤踪良独难。吾兄自逆旅，坦然委肺肝。

片言质要妙，曲折颇有端。视君方寄食，殊不忧饥寒。

冥获或自笑，心战亦寡欢。内胜足天机，身穷中愈宽。

时月一过从，开襟意为殚。虑余摇异说，发药相劘钻。

往往切余心，惭汗同露漙。白璧陈座席，自觉多垢瘢。

相资八年余，如镜正衣冠。忽闻当别去，朝夕越河干。

北堂有慈命，于理难盘桓。惜此良友远，致词不觉繁。

愿各励终始，莫变青与丹。
中桥二首
岳珂（宋代）

过了平湖又小溪，却从芜径访多歧。
如何江上乘风鷁，化作泥中曳蚝龟。
谁遣旌旟行沮洳，定知鼓吹宅涟漪。
中桥咫尺末由到，且作吴儿玩水嬉。
偈颂一百零四首
释绍昙（宋代）

箨包角黍，花点菖蒲。
香浮毛乳，清透肌肤。
肱枕藜床心醉月，驱邪何用挂神符。
汨罗人去远，还有独醒无。
戏子常携妓见访
李新（宋代）

红英浑似识刘郎，迎笑千株夹路傍。
曙色松窗留不得，断云无处觅残香。
詹司训守贞义训卷
王立道（明代）

早慕共姜节，还誇孟母贤。尔来授经处，应废蓼莪篇。
渔歌
周楷（明代）

幽思茫茫看江水，何处渔歌江上起。
一叠凄清愁未终，几声断续肠相似。
南天归雁亦悲鸣，不到潇湘无此情。
贺新郎（再和）
李曾伯（宋代）

才过黄花雨。问长堤、依依万柳，未春何絮。一目河山银幻出，惊诧夜光流注。巍观矗、玉为云柱。风卷寒芦迷过雁，渺沧波、莫认沙鸥羽。千万蝶，空中舞。

霸桥寂寞前溪暮。耸诗肩、霜裘拥貉，月亳挥兔。记得梅奴曾索笑，解珮如逢交甫。今孤垒、寒烟深处。休说鹅池平蔡事，庆新年、一稔欢相语。持大白，勿虚度。
田都护兆祥来薰堂宴集
欧必元（明代）

将军开宝第，上客荐雕盘。柳自营边合，花从槛外看。

有言皆脱俗，无剑不登坛。醉后歌长铗，归来且莫弹。
晨雪渡洑陂
邓深（宋代）

竹外杨枝学小梅，竹间茅屋白皑皑。撑舟独拥蓑衣出，堪画何须待晚来。
补乐歌十首。五茎
元结（唐代）

（《五茎》，颛顼氏之乐歌也，其义盖称颛顼得五德

之根茎。凡一章，章八句）

植植万物兮，滔滔根茎；五德涵柔兮，沨沨而生。

其生如何兮秞秞，天下皆自我君兮化成。
送李堂伯升病归
石介（宋代）

经年吾圃采珠玑，无限愁肠对落晖。
绿竹实疏凤凰瘦，玉芝粒小麒麟饥。
不因芳草伤春哭，正是东风感疾归。
只有文章满君腹，身虽癯瘠道全肥。
舟次黄鹤矶
周弼（宋代）

俯为江山特地来，势须时暂走尘埃。稍闲便著携官酒，一酹吴王旧钓台。
同独孤使君东斋作
孟浩然（唐代）

郎官旧华省，天子命分忧。襄土岁频旱，随车雨再流。

云阴自南楚，河润及东周。廨宇宜新霁，田家贺有秋。

竹间残照入，池上夕阳浮。寄谢东阳守，何如八咏楼。
读晋书书苍溪石壁
耶律铸（宋代）

钱神足恶鲁元道，崇让莫推刘子真。由此尽知当世事，得教怀悯不蒙尘。
雪后
林景熙（宋代）

开帘残酒醒，雪意尚垂垂。
夜色沈奎久，春容变柳迟。
寒塘鸥自聚，荒岁鹤同饥。
便欲诛茅隐，何山有紫芝。
句
陆惟忠（宋代）

投醪谷董羹锅内，掘窖盘游饭碗中。
谢吴司户寄诗卷 其二
周紫芝（宋代）

故国云山梦，长安白首郎。病眠三日雨，门静九衢坊。

别后谁倾盖，书来喜失床。爱渠诗似玉，应用锦为囊。
闰月九日
孟宗献（金朝）

南崖烘暖贮秋光，胜处相沿釂一觞。俚谚难逢两寒食，闰馀今值小重阳。

头风比似常年愈，菊面浑如去岁黄。老矣欢游定能几，佳时此乐最难忘。
春雪
施枢（宋代）

腊里霏微未许多，春来舞片却交叉。
混成天地皆同色，点染园林尽着花。
岸迹云凝迷去鹭，屋头烟暖见饥鸦。
东风毕竟能融化，不放寒澌冰柳芽。
游山三首 其一
邵雍（宋代）

城邑久居心自倦，闉阇才出眼先明。龙门看尽伊川景，女几听残洛水声。

太室观馀红日旭，天坛望罢白云生。此身已许陪真侣，不为锱铢起重轻。
春帖子词·皇帝阁十二首
宋祁（宋代）

日华初丽上林天，殿里春花百种鲜。
驱出馀寒还故腊，收回和气作新年。
中秋不见月二首
李若水（宋代）

明月如君子，隐见自有时。
顽云巧障之，光耀不得施。
赏心无复乐，对酒翻成悲。
树头号秋风，日夜无停期。
胡不驱顽云，放出玉一规。
而乃窗几间，空将乱帙吹。
龟石
孔武仲（宋代）

平川汹汹经南国，匹练横托半天碧。
洪澜巨浪之中央，忽见颓嵬太古石。
此石由来几许时，混元一气初开辟。
神功割破混沌胎，划落半空随霹雳。
非鼋非鳌不可辩，有若神龟见踪迹。
精刚不待娲皇练，浑朴宁从巨灵擘。
我知神物本天性，推移运转非人力。
当时大禹走天下，驱至九江为纳锡。
万牛攒车载不动，铁轴峥嵘自堆积。
秦皇鞭山移四海，怒视不能移咫尺。
至今独立犹惊人，地志山经不能测。
千灵万状谁复知。一片坚顽粗可识。
昂头突出翠涛中，跪足横蹯九泉脉，
当心一搭莓苔黑。渊潜不见曳尾状，
日烁犹惊负图色。青髯剥落向何处，
秋草绥绥晨露滴。劲健曾支玉女床，
孄斑似点乖龙额。渔翁未网先自骇，
灵蓍欲伏安可得。鼋鼍缩首不敢近，
暇蟆巡行夜战惕。岁冬大寒百圣伏，
圜圜劲势无欹侧。风磨霜练无日休，
发鬓皴痛成兆坼。负才不免刳肠累，
至珍惟籍天公惜。灼以炎皇之火精，
寡以少昊之金液。神鑽鬼卜不见形，
阴阳造化无遗策。大哉龟者物之精，
岁久已化为真形。有时月黑无人夜，
绕岸光芒芒自生。下骇深潭怪蜃窟，
上应中天玄武星。万众森森下相向，
来决吉凶真伪情。奸狐妖鼠已破胆。
山魑野魅见亦惊。波神吞气不敢喘，
四面长漪铺席平。吾闻溪老记往岁，
半夜风雨来冥冥。剨然曳转大潭左，
百里震惊如雷霆。妒憎摧折虽万状，
崔嵬孤高终自灵。吁哉天地至奇物，
何为流落于江城。铜马犹闻标汉殿，
神羊昔亦驯尧廷。便当推置玉堂上，
古貌岌岌无欹倾。奸臣猾豎作狐媚，
见之頳面先吞声。凶荒水旱必可卜，
仓卒变怪皆先明。匈奴丧魄万里外，
慉缩不敢窥天兵。龟乎龟乎用不用，
壮士与尔同死生。
恭和魏总宪望孤竹感怀
赵端（清代）

驱车右北平，孤竹遗风古。缅怀采薇人，高义长虹吐。

逃名非所采，祇不愧仰俯。孔孟许成仁，黄农歌自苦。

只今千载下，祠庙荒烟雨。后贤景余芳，努力勤救补。

宪府肃双旌，神君凛铜虎。卓哉希圣心，清风满三辅。
望东湖五首
袁燮（宋代）

世故纷纷赚白头，何如良夜一扁舟。
霜风拂面心神肃，尘虑宁容一发留。
再韵贺得阙
萧立之（宋代）

日日边书带羽来，时艰撑拓正需才。我犹不定转五木，君已高翔长一台。

此日知心鱼在水，他时得路鹤离胎。江东日暮深云里，人醉冰台拥麝煤。
前有尊酒行
王称（宋代）

前有尊酒，我为君寿。有瑟在筵，有螯在手。青年既阻，白发被首。

于今不乐，古人奚有。自昔有言，俟河之清。人寿几何，云胡不零。

起舞傞傞，侧弁以俄。弗鼓缶而歌，恐大耋之蹉跎。

秋露如玉，下被庭绿。良夜未央，胡不秉烛。东陵死利，西山死名。

庄周放达，禹稷躬耕。吾诚何暇以论此，前有尊酒君须倾。
诗偈 其十八
庞蕴（唐代）

觉他欲打你，着脚即须抽。已后再相见，他羞我不羞。

忍辱第一道，历劫无冤雠。此是无生县，不属涅槃洲。
秣陵道中口占二首
王安石（宋代）

经世才难就，田园路欲迷。
殷懃将白发，下马照青溪。
听府妓歌忆春卿资政给事
刘敞（宋代）

南方酒如渑，醉倒本容易。蔡姬缓声歌，清响动云际。

惜哉知音稀，此辈自难值。曩者东山游，一日已三岁。

人遐成陈迹，兴尽失超诣。寥寥方外欢，独数嵇阮辈。

冻云临寒空，掩郁迈往气。引杯乱愁思，击节还拊髀。
送韦处士归省朔方
赵嘏（唐代）

映柳见行色，故山当落晖。青云知已殁，白首一身归。

满袖萧关雨，连沙塞雁飞。到家翻有喜，借取老莱衣。
丁右丞挽词二首 其二
刘敞（宋代）

司籍归良史，调钟待一夔。遽闻麟掩袂，犹觖凤来仪。

绝笔流风在，遗音后世知。春原国人送，黄鸟寄哀诗。
观语类为政以德章感程子而作
吴与弼（明代）

尤人只见无虚日，罪已何曾有实功。莫把寸心矜立雪，但专一味暮春风。
踏莎行 月夜寄夫子
林瑛佩（清代）

静夜霜寒，金炉香辍。窗前一片梅花月。看来总共此清光，怎生却把人离别。

才挂枝头，又过庭侧。疏帘漠漠铺烟色。深宵何用照离愁，素娥当自愁圆缺。
高克明溪山雪霁图歌
王世贞（明代）

丹青笔长意苦短，帝遣营丘写清远。范宽老死克明在，与乞天清旧时腕。

三绝亲教圣人赞，七尺不嚇侏儒饭。玉堂供奉寒葳蕤，瑶花片片堕瑶池。

朝回小阁昼拄笏，却忆溪山初霁时。羲和鞭轮逐滕六，飘瞥嵯峨压茅屋。

摆脱千枝万枝白，洗出三峰五峰绿。阴崖犹冒太古絮，阳壑争倾片时玉。

枯槎顶秃瘦骨愁，小艇不蔽风飕飗。长年袖手唤不起，疑是兴阑王子猷。

狐帽蒙头看山坐，榾柮煨垆酒权大。纵无灞陵驴背诗，肯作长安被中饿。

乾坤舄奕扬清辉，万象贾勇精神飞。兴来毛颖纵横出，一点一缀皆天机。

欲知真宰愁绝处，此翁盘礴初解衣。吾家爱弟饶画癖，购得图看三叹息。

毋论骨格超马夏，胜代何人办焦墨。虚堂把玩六月寒，指端秀色来眉端。

便欲移家此中住，遍踏琼瑶天地残。
送李致远安远簿二首
洪咨夔（宋代）

与我迭知已，喜君初得官。
时来宁论晚，身健莫辞难。
访雪牵魂梦，停云寄肺肝。
斯文元气在，努力好加餐。
白苎词
周子谅（明代）

井梧坠叶声如雨，辘轳夜静莎鸡语。西里佳人怨薄寒，惆怅灯前歌白苎。

白苎新时白若霜，象床开合秋水光。制成只恐香尘污，衣着偏宜九夏凉。

西风乍入罗帏里，数点清尘不禁洗。竞开箧笥试新纨，旧服抛捐那复理。

嗟尔白苎怨勿深，怜新弃旧他人心。愿将贞白永相保，今年卷却明年讨。
和张文裕初寒十首 其四
司马光（宋代）

何处初寒好，初寒太室山。晴空烟澹泊，返照雪孱颜。

极目雁稍没，无心云自还。犹馀拜表累，不得坐松间。
拟古五首
何梦桂（宋代）

万马萧萧来，万矢的的鸣。
蛾眉逐羁馽，泪尽眦血零。
偷生愧夫天，宁死化鬼燐。
昭质誓不污，九死志靡徵。
红玉随剑光，晶荧贯列星。
遗胔葬蝼蚁，冢墓高娲陵。
夏景 其二 衣冷欲装绵
刘辰翁（宋代）

石洞元无暑，泉声洒面凉。衣疑中夜冷，绵欲此时装。

洒洒惊荷雨，披披变葛霜。拟将洴澼絖，换却薄罗裳。

中道怜班女，温言忆楚王。骊山在何许，我更念温汤。
咏史
王图炳（清代）

洙泗无暖席，齐梁无停轨。吾道大可为，斯人讵可避。

闭户与缨冠，出处须易地。贞元有韩公，读书尚其志。

唐士太披猖，淫靡沿六季。独自抱遗经，卓哉不朽事！

抵排二氏言，周情兼孔思。凤跃钧韶鸣，气象庶几似。

当其未遇时，皇皇出载贽。拂骨尚欲烧，鳄鱼尚欲制。

岂其百炼刚，绕指顿柔脆。三上宰相书，谁识艰难意。

汝曹不自量，嗤点何容易。撼树在蚍蜉，当辙笑螳臂。
池亭即事
方岳（宋代）

春风恰恰破桃李，池馆无人一径深。
鸥刷断翎翻水面，蝶抛残粉去花心。
诗怀搅我丹颜破，节物催人白发侵。
流水伯牙今已矣，世间那复有知音。
台中访傅鹤亭陈枕山二君
赖绍尧（清代）

数载惊暌隔，相看各问年。形容怜我瘦，文笔羡君妍。

近市心偏野，能閒俗亦仙。赠投无别物，袖里有新篇。
句
方慎言（宋代）

借问城中推妙手，谁能写得使君心。
游南嶂同孙信道
陈与义（宋代）

遥瞻南嶂深复深，双崖与天藏太阴。
青鞋济胜不能懒，踏破积雪穷崎嶔。
空中朽树抱孤筱，无窍苍壁生横林。
孤禽三叫危石裂，欲返未返神萧森。
磴回忽然何处所，当面烟如翠蛟舞。
石门泄风无昼夜，古木截道藏雷雨。
丹丘赤城去几许，下视人间足尘土。
放身天地不自知，导以龙蛇翼熊餐。
山中异事记今晨，杖藜得道孙与陈。
同莫子章方舟下龟溪
袁说友（宋代）

一舸相从下碧澜，城南百里话更残。
绝知未减在家好，政自不愁行路难。
舒望最堪诗眼纵，忘形只觉酒肠宽。
归来颇讶山头黑，果是西风一夜寒。
送刘贡父舍人二首
秦观（宋代）

观也本诸生，早与世参商。
方枘不量凿，交亲指为狂。
末路辱公不，赐出非所望。
相期古人处，岂止事文章。
汝南虽奥区，校官实始张。
解鞅百无有，栖栖寄僧坊。
筑室从有徒，皆公借余光。
一壼千金直，所济在仓黄。
万里犹比邻，别离无足伤。
何以报公德，修好以为常。
福州古田天王院撤珠轩
韦骧（宋代）

过颡因人激跃成，撤珠取类亦虚名。偶观却忆钟离意，委地当时事独清。
灵隐方丈新阁接泗洲妙崧毁之
释居简（宋代）

乡来屋老拊岩棱，欲上看山谢不能。衡跨半天开复道，直从平地到危层。

上方近听婴儿语，前塔遥分竺寺灯。昨晚乱云收急雨，凭高如望海涛崩。
和欧阳彦立再用仲益前韵
邹浩（宋代）

山行迹未扫，倏忽岁已除。东风从东还，天机动群无。

自怜藜苋中，遭时谢严徐。两曜栖睫端，辉光照三馀。

尔来知昨非，一笑捐诗书。虚堂自朝夕，与世成阔疏。

胡为公子贤，宾集亦到余。鸣泉春际飞，聊复观跳珠。
清吟寺
胡仲弓（宋代）

高僧曾住此，长对佛炉吟。
萧寺有兴废，清名无古今。
禅心秋水莹，灯影石坛深。
不见鬼神泣，空闻钟声音。
玉楼春
李子酉（宋代）

纱窗春睡朦胧著。相见尚怀相别恶。梦随城上角声残，泪逐楼前花片落。

东风不解吹愁却。明月几番乖后约。当时惟恐不多情，今日情多无处著。
和谢李邑侯赐题慎余稿首原韵四首 其二
徐搢珊（清代）

江乡朴孝已为难，更给花红愧不安。顷刻荣名敷里党，淮阴当日拟登坛。
秋夜
张耒（宋代）

微云淡月夜朦胧，幽草虫鸣树影中。
不待南城吹鼓角，桐声长报五更风。
予六十有一诸荐绅孝廉文学以诗为寿而陈秋涛太史弁其端兹再值生朝适装潢成帙庄诵再三爰缀数言以声谢悃
黎淳先（明代）

湖海有畸人，幽栖违世俗。上种岭头松，下采篱边菊。

托言以徜徉，老至忘龌龊。何当损大篇，锦绣被岩曲。

客至时披吟，敲金而戛玉。莫言贫贱交，顿使富贵足。

可以示子孙，什袭当三祝。昨夜狼弧间，辉映在林木。
步虚词四首 其三
陈琏（明代）

高升紫极上，独步金阙前。琼佩响灵风，羽服凝紫烟。

瑶池锡嘉响，济济来群仙。坐我八景舆，授我鸿宝篇。

云璈声方歇，广乐张钧天。良期无终极，俯仰成千年。
满庭芳
王处一（金朝）

心爇真香，神排妙供，满空遥送丹方。收藏灵宝，嘉瑞自呈祥。

一丹穿联浩动，两仪内、反复阴阳。全真乐，团团性月，光散满空香。

搜详玄妙理，根源无漏，道德芬芳。聚神砂玉液，无致倾亡。

结果真仙妙道，超三界、无极清凉。全家悟，颐神养浩，皆得到蓬庄。
入夜
刘应时（宋代）

入夜雨声细，小窗灯影寒。
僻居成懒惰，饱食幸平安。
时事不复问，旧书时一看。
欣然会心处，香烬一炉残。
东村
陆游（宋代）

塘路东头乌桕林，偶携藤杖得幽寻。
桃源阡陌自来往，辋口云山无古今。
远浦过帆供极目，暮天横雁入微吟。
归来更觉愁无那，剩放灯前酒碗深。
偶题四首 其四
胡应麟（明代）

骆生去灵隐，八咏何人识。寥寥婺女傍，一片寒山石。
孙元忠寄示种竹诗戏以二十篇答 其十八
孔平仲（宋代）

欻翕炎蒸景，汗踰水浆翻。凄凄自生凉，风竹在华轩。

萧摵寒箨聚，比公头上冠。独在天一隅，可望不可攀。
瑞鹤仙（饯交代沈公雅台山寺作，继作朝中措）
赵彦端（宋代）

揽垂杨细折。有别情遗爱，与君都说。文茵带琱轭。是行春来处，去年阡陌。柔桑半叶。转光风、轻扬秀麦。正人家共约，耕相借牛，社相留客。

清绝。溪山犹记，脱帽吟风，倚楼招月。东君何事，将春至，放春歇。道从今江上，一花一柳，皆想油幢瑞节。纵离愁、瘦减腰围，带金正晔。
受之贻我盆中古桧报以短歌
沈春泽（明代）

冬冬叩门惊坐起，一札传来香雾泚。
乃是钱郎贻我书，古桧忽从庭下徙。
虬枝铁干不似人间来，柏叶松身何足拟。
君言尔有凉月台，移傍朱阑故可喜。
又言吾家童子不好事，坐见苍髯委蝼蚁。
捧缄抚桧三叹息，我知君意不止此。
君何不贻我一树花，花随风雨三更死。
又何不贻我一束书，恨杀人情薄于纸。
古桧亭亭傲岁寒，沈郎不受人怜应似尔。
感君此意宁可辞，著意护持推小史。
日高不厌置苔阶，寒来莫更添梅水。
他年老作博望槎，往问支机我与子。
挽崇清陈侍郎五首
王迈（宋代）

太学修名立，甘尔晚节香。
岿然周天老，好在鲁灵光。
余庆沧浪水，清规寿俊坊。
典刑今可挹，通德合名乡。
高士颂九十一首 其三十九 黔娄先生
黄省曾（明代）

黔娄物表，著撰存志。却相鲁公，辞卿齐使。捐世萧条，敛衾弗备。

贤矣配人，以康为谥。
送江健六之长洲钱塘
吴嘉纪（清代）

长歌去路遥，遥遥去何处，枫桥与断桥。两岸梅花五更月，布帆吹去风翛翛。

啸傲山水前，岂遂称豪贤。豪贤举动笑腐儒，饮酒纵博胆气粗。

朝出赴急难，夜归提头颅。一旦功成不受报，有时义在仍捐躯。

不然潜生至老死，结屋种树临江湖。雨晴放艇随渔父，客散分餐饲鹤雏。

君不见吴要离，宋林逋。
穰东驿壁间有诗因次其韵
邹浩（宋代）

箠辔驱驰长眼花，更堪风雨作泥沙。邮亭准拟一醉倒，白酒黄鸡无处赊。
初夏
汪炎昶（宋代）

小雨清初夏，榴花著意红。
短笪斋远树，轻燕接飞蟲。
睡眼云招去，馀寒酒扫空。
苦无羁思迫，端兴故园同。
岁杪雨雪连日闷题六绝 其一
周紫芝（宋代）

春前旧雪连新雪，雨后春寒带腊寒。残日送年能几许，一番风雨岁将阑。
水调歌头（寿晏云心）
刘辰翁（宋代）

五五复五五，二八且重重。后天先甲如此，满月喜相逢。一日须倾三百，月小又输一日，不满九千钟。但愿客常满，莫问海尊空。

赋长篇，赓短韵，剩谈丛。乱来风日自美，一橘两衰翁。几见东陵瓜好，又看西邻葵烂，半醉半醒中。偶得洞宾象，混混起相从。
赵崇晖送鱼蟹
高似孙（宋代）

秋驱雁至至犹稀，且馔新笋理旧衣。
蟹为龟蒙何惜死，鲈非和翰且休肥。
五湖已去无遗恨，三径方归有昨非。
更欲借渠茶灶火，萧萧叶满洞庭芦。
次韵子功赠王玉山 其二
韩淲（宋代）

翻云覆雨功名事，到底谁称一世雄。邂逅酒杯还小醉，强酬诗句苦难工。
坐叹
陈自新（宋代）

琴声意似泉声淡，剑气威如霜气雄。
世事关心忧不寐，萧萧白发月明中。
暮春三首 其二
朱淑真（宋代）

碧沼荷钱小叶圆，眼前芍药恣连颠。清明已过三春候，谷雨初晴四月天。

乍著薄罗偏觉瘦，懒匀铅粉祇宜眠。情知废事因诗句，气习难除笔砚缘。
澎湖杂咏二十首和陈别驾廷宪 其一
周凯（清代）

澎湖闻说似蓬壶，排列山峦入画图。帆到未教风引去，神仙只是太清癯。
诗悼德舆通判寺丞
李光（宋代）

扁舟访我海边村，笑语俄惊隔九原。萧寺新题云有态，故乡清誉玉无痕。

伤心姹女能传业，衔痛慈亲尚倚门。纼绋情乖临穴送，一尊聊酹若敖魂。
叶本蕃扇上竹石
凌云翰（元代）

石林春色晚，老节有清芬。待得儿孙长，抽梢尽入云。
兴州江馆
郑谷（唐代）

向蜀还秦计未成，寒蛩一夜绕床鸣。

愁眠不稳孤灯尽，坐听嘉陵江水声。
拟九颂 其九 醴泉墅
程公许（宋代）

桑枝绿兮麦齐腰，醴泉山下兮春和柔。有美一人兮山之曲，薜春屋兮蕙裯。

溪流兮清浏，岚霭兮秾秀。鸟语韵兮清风，花气馥兮晴昼。

山中人兮衮绣衣，汎滥游兮憺忘归。溉千顷兮芳茝，艺百亩兮留夷。

岁暮兮华实，折以遗兮所思。怀渺渺兮何极，时不可兮再得。

丹凤兮飞飞，何两美兮未合。山中人兮忍淹留，皇渴伫兮石田秋。

乐行兮忧违，余心兮焉求。草萋碧兮日婉娩，炯四目兮余袂挽。

披霞缊兮紬琼编，倚仙翁兮与周旋。乐莫乐兮醴泉之墅，役薪水兮公忍余弃。

凌汎景兮从之游，渺下顾兮一稊米。
送秦楚材使高丽
张守（宋代）

齑盐太学鬓先秋，乘兴聊为漫汗游。戏把汉旌行绝域，不因邛竹取封侯。

波神侑饮鲸翻鲙，海雨催诗蜃吐楼。不独鸡林传好句，会看弭楫上瀛洲。
咏史诗。七里滩
胡曾（唐代）

七里青滩映碧层，九天星象感严陵。

钓鱼台上无丝竹，不是高人谁解登。
斋中杂题四首 其四
陆游（宋代）

幽居厌见凡花草，红紫纷纷不复栽。自斸苍苔换黄土，南山移得玉芝来。
早起
李葂（清代）

不待鸡鸣起，披衣正觉寒。佛通花智慧，人与竹平安。

霜气扑帘重，钟声出槛残。伊蒲香积满，早已办朝餐。
五日登北山望竞渡
梅尧臣（宋代）

南方传竞渡，多在屈平祠。
箫鼓满流水，风烟生画旗。
千桡速飞鸟，两舸刻灵螭。
尽日来江畔，谁知轻薄儿。
寄无愿上人
齐己（唐代）

六十八去七十岁，与师年鬓不争多。谁言生死无消处，

还有修行那得何。开士安能穷好恶，故人堪忆旧经过。

会归原上焚身后，一阵灰飞也任他。
山长陈刚父 其二
林希逸（宋代）

君本轻场屋，何心第太常。吟姿如岛瘦，直性似萧刚。

已恨婵娟误，争知禅化忙。功名虽有命，诗在莫俱亡。
和荣安中月明夜行
郭印（宋代）

驱车夜出城，佳月傍人明。
始向山头见，还同水面行。
问途几一舍，投宿已三更。
露湿衣裘冷，吾生笑自轻。
感事 其二
边瀹慈（清代）

车服成虚器，当阳落太阿。贵非王者驭，官比盛时多。

易捧毛生檄，何劳宁戚歌。但愁铭隧日，书绩奈卿何。
寄长庆寺长老琼师道契
朱诗（宋代）

住持传法者，自有祖家风。一言决洪涛，四海云从龙。

横身六合外，万象皆虚空。易此而就彼，探月澄波中。

臂然心亦然，于法难为功。宗师灭贪痴，乃可化凡庸。
过芜湖县
林逋（宋代）

诗中长爱杜池州，说着芜湖是胜游。
山掩肥城当北起，渡冲官道向西流。
风稍樯碇网初下，雨摆鱼薪市未收。
更好两三僧院舍，松衣石发斗山幽。
题采莲舟杯
程钜夫（元代）

攀翻叶上露，酿作杯中酒。可能君不醉，负此掺掺手。
和乐道自河外南过宜芳雨晴气和景物可爱马上
司马光（宋代）

京洛春应老，河边初解颜。
碧浮烟际草，翠滴雨余山。
目极褰帷外，诗成揽辔间。
满川桃李色，共喜传车还。
诚心二上人见过
释德洪（宋代）

破夏来寻甘露灭，快人如对水晶轮。烟云扫尽词传意，知见不生情透尘。

旋缚茅茨吞远壑，偶临檐隙见归人。露芽便觉如浮雪，品坐同分一盏春。
北窗
陆游（宋代）

小雨霏霏旋作晴，北窗清润绿阴成。
却缘政拙文书少，卧听帘栊燕子声。
怀知诗 其八 表弟蒋烨允晖
祝允明（明代）

风雨床空坐独阑，分襟两见岁华残。萧条鸥鹭江湖阔，寂寞宫商草树寒。

王谢风流吾子在，武功中外老夫单。怀君有句君应笑，不向沧浪共钓竿。
刘裸卿送笋
章甫（宋代）

俗子贪钱如食蜜，幽人爱竹如种玉。
君家大隐城一隅，万个深围数间屋。
阳春不住长儿孙，犊角猫头还满目。
却恐繁阴碍风月，童奴时取供肴蔌。
朝来想挂北窗坐，应念先生食无肉。
故遣此君来起予，斓斑嫩箨森盈束。
先生饥肠非雷吼，米糁盐醯羹杞菊。
急呼瀹釜然枯薪，殷勤留客晨炊熟。
不羡侯家五鼎烹，得此一饱万事足。
客去关门听雨眠，枕上诗成翻水速。
徐提刑挽章
释居简（宋代）

衣冠忽蜕尘，桃下是仙津。身与吴天远，恩沾楚泽新。

授官宁后子，退己不先人。尽是无私处，何惭第五伦。
木兰花令
黄庭坚（宋代）

可怜翡翠随鸡走。学绾双鬟年纪小。见来行待恶怜伊，心性娇痴空解笑。

红蕖照映霜林表。杨柳舞风腰袅袅。衾余枕剩尽相容，只是老人难再少。
阮郎归
黄庭坚（宋代）

词付之

盈盈娇女似罗敷。湘江明月珠。起来绾髻又重梳。弄妆仍学书。

歌调态，舞工夫。湖南都不如。它年未压白髭须。同舟归五湖。
值侯修学趣儒人稍急因遗莲花莲实西瓜于吾宗
曾丰（宋代）

珠房颗颗绿英英，兴味超然芹藻馨。
不必铁槌挝碎却，苦心应念子衿青。
次韵道辅双岭见寄三叠
黄庭坚（宋代）

明如九井璜，美如三危露。
贞观魏公孙，今来功名误，儿时汉南柳，摇落伤岁暮。
时不与我谋，羲和促天步。
谢橘洲人寄橘
齐己（唐代）

洞庭栽种似潇湘，绿绕人家带夕阳。霜裛露蒸千树熟，

浪围风撼一洲香。洪崖遣后名何远，陆绩怀来事更长。

藏贮待供宾客好，石榴宜称映舟光。
楼夜
林豫吉（清代）

野旷星偏大，江冥水自声。人烟休远市，漏鼓起荒城。

镫下一杯酒，楼头万里情。风尘空老去，吾亦感生成。
到任泾州寄长安府学诸先辈
夏竦（宋代）

半载秦川令始行，论文犹未款群英。
横戈且趁從军乐，不及期年待政成。
满江红·为忆当时
林正大（宋代）

为忆当时，沈醉里、青楼弄月。闲想像、绣帏珠箔，魂飞心折。羞向妲娥谈旧事，几经三五盈还缺。望翠眉、蝉鬓一天涯，伤离别。寻作梦，巫云结。流别泪，湘江咽。对花深两岸，忽添悲切。试与含愁弹绿绮，知音不遇弦空绝。忽窗前、一夜寄相思，梅花发。
惜海棠开晚
程敦厚（宋代）

今年春色可胜嗟，二月山中未见花。
长忆去年今夜月，海棠花影到窗纱。
九锁山十咏 其十 天坛
邓牧（元代）

空山遗天坛，之人在天阙。风雷长为护，草树不敢茁。

何当追遐踪，一笑俯明月。
又省闱锁宿十月十三日夜月独酌 其二
程公许（宋代）

两月重来月又圆，寺钟惊梦五更残。此情谁遣啼鸦觉，飞过东墙代诉寒。
小楼
邵清甫（唐代）

瓦叠鱼鳞栋展虹，清虚容膝小楼东。
帘高甍耸朝迎日，窗静櫺楼昼卷风。
岑远暮岚屏隐映，月残晓影玉玲珑。
纱幮一枕华胥梦，看取逍遥田舍翁。
晚春寄吴融、于竞二侍郎
贯休（唐代）

白头为远客，常忆白云间。只觉老转老，不知闲是闲。

花含宜细雨，室冷是深山。唯有霜台客，依依是往还。